費家風次韵二首  其一
作者：劉跂
朝代：宋

paragraphs: 行年病肺熱，當暑極燔炮。
宵分偶小息，起步駐凉飈。
咄此怪事發，天北起喧囂。
扶搖駕霹靂，萬竅爭怒號。
雙耳不及掩，對語何由交。
木作蔴葦拔，瓦如埃𡏖飄。
顛呶怖欲死，一一驚兒曹。
所憂吾其魚，遑賦屋上茅。
須臾事亦定，骨肉相勤勞。
東方漸杲杲，音響爲誰銷。